蓂荚赋（以呈瑞圣朝为韵）
吕諲 (Tang)
圣人法天兮无物不成。皇天辅圣兮有贶必呈。蓂荚之嘉瑞。爰乃应乎休祯。禀神灵以擢质。因尧阶而得名。抽茎䔿䔿。布叶英英。二八而落。三五而盈。阴德自然。仰蟾蜍而知晦。太阳常近。与葵藿而同倾。尔乃丕体其祥。博考其义。所以厚上天之德。所以表皇王之瑞。其国乱也。则植之犹难。其国理也。则生之孔易。惟我后之钦若。亦合符而受赐。承荣金殿。旁沾三露之滋。每奉玉阶。上荫五云之施。岂无萱草。以悦其性。岂无灵芝。以彰其盛。芝擢其秀。既以纷纶于策书。萱树于堂。曷能弥缝于明圣。未若蓂荚生于皇朝。与夫髦士来应弓招。受成于天。谅多闻于国瑞。托其得地。且有异于山苗。窃预谈于皇道。庶有望于迁乔。